text: Anton Català Gomis (1910-1971) va ser un destacat artista de la comarca de l'Alt Camp amb importants vincles a Valls
  divendres, 31 de maig 2019 - 15:40h
  La donació s'ha dut a terme a la planta noble de l'Ajuntament de Valls | Albert Oliva
  Avui, divendres 31 de maig, s'ha signat el conveni de donació d'un conjunt de peces de l'artista alcoverenc Anton Català Gomis al Museu de Valls, a fi que passin a formar part dels seus fons. Concretament es tracta d'un conjunt de cartrons (obra preparatòria per a pintures murals), de 176 gravats al boix i de 282 xilografies impreses. A l'acte de signatura del conveni hi han assistit Albert Batet, alcalde de Valls, Marc Ayala, president del Museu de Valls i regidor de Cultura, i Glòria i Mireia Català Agràs, filles de l'artista.
  Valls és la ciutat on hi ha més pintura mural de l'artista, es tracta de 10 intervencions, la més antiga de l'any 1940 i la més moderna del 1966, reflecteixen vint-i-sis anys de trajectòria. Concretament les obres són: altar del Sant Crist al Col·legi Cor de Maria (1940); altar major de l'església del Lledó (1942); capella de la Granja Doldellops (1943); despatx d'alcaldia (1946); altar del Sant Sepulcre de l'església de Sant Joan (1947); altar del Sagrat Cor monges carmelites (1947); Casa Fàbregas (1950); Capella del Roser (1955); menjador de la Granja Doldellops (1957); altar de la Puríssima de l'Església de Sant Salvador de Picamoixons (1964); Mare de Déu de la Candela (1966), i cambril de l'església del Lledó (1966), l'última gran obra que va realitzar.
  L'artista també va treballar a altres poblacions de l'entorn com Alcover, lloc on va néixer, La Riba, Capafonts, Farena, Passanant, Vallmoll, Vilallonga del Camp, Constantí, Riudecanyes, Tarragona, Reus, i més enllà de les comarques tarragonines com Barcelona, Hostalets de Pierola o Torà.